CELEX: 
Language: hu
Date: 2021-10-13 00:00:00
Title: A BIZOTTSÁG (EU) .../... VÉGREHAJTÁSI RENDELETE a paradicsom barna termés-ráncosodás vírus (ToBRFV) Unióba történő behurcolásának és Unión belüli elterjedésének megelőzését célzó intézkedések megállapításáról szóló (EU) 2020/1191 végrehajtási rendelet módosításáról

A BIZOTTSÁG (EU) .../... VÉGREHAJTÁSI RENDELETE
            
            
               (2021.10.13.)
            
            
               a paradicsom barna termés-ráncosodás vírus (ToBRFV) Unióba történő behurcolásának és Unión belüli elterjedésének megelőzését célzó intézkedések megállapításáról szóló (EU) 2020/1191 végrehajtási rendelet módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre
                  1
                és különösen annak 30. cikkére,
            
            
               tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet)
                  2
                és különösen annak 22. cikke (3) bekezdésére és 52. cikkére,
            
            
               mivel:
            
            
               (1)Az (EU) 2020/1191 bizottsági végrehajtási rendelet
                  3
                intézkedéseket állapít meg a Solanum lycopersicum L. és a Capsicum spp. ültetésre szánt növényeinek az Unióba történő beléptetésére és azon belüli szállítására vonatkozóan. Az említett rendelet végrehajtása során szerzett tapasztalatok alapján a Solanum lycopersicum L. hibridjeit is ezen intézkedések hatálya alá kell vonni, mivel a szóban forgó hibridek a paradicsom barna termés-ráncosodás vírusra (ToBRFV) (a továbbiakban: meghatározott károsító) is fogékonyak.
            
            
               (2)A növényegészségügyi kockázatok megfelelő kezelése és a legkockázatosabb növényi anyagok tekintetében szükséges intézkedések alkalmazása érdekében helyénvaló az „ültetésre szánt meghatározott növények” fogalommeghatározását a „meghatározott növények” fogalommeghatározásával felváltani, amely eltérő rendelkezés hiányában magában foglalja a Solanum lycopersicum L. és hibridjei, valamint a Capsicum spp. valamennyi növényét, beleértve a nem átültetésre szánt növényeket is. A szóban forgó fogalommeghatározás hatálya nem terjedhet ki a meghatározott vetőmagokra és a meghatározott termésekre, amelyekre egyedi fogalommeghatározások vonatkoznak. Ezeket a fogalommeghatározásokat azonban megfelelően módosítani kell annak érdekében, hogy azok a Solanum lycopersicum L. hibridjeit is magukban foglalják. 
            
            
               (3)Az (EU) 2020/1191 végrehajtási rendelet elfogadását követően a Bizottság részéről 2020-ban és 2021-ben végzett ellenőrzéssorozat azt mutatta, hogy a felszámolást célzó intézkedések végrehajtása nem következetes. Ezért egyedi szabályokat kell bevezetni a körülhatárolt területek létrehozására és az ott meghozandó intézkedésekre vonatkozóan. E szabályoknak különbséget kell tenniük a fizikai védelemmel rendelkező termesztési helyek és az egyéb termesztési helyek között is, tekintettel azoknak tulajdonítható eltérő növényegészségügyi kockázatokra.
            
            
               (4)Egyértelművé kell tenni, hogy az anyanövények vizsgálatát a termés betakarítása előtt a lehető legrövidebb időn belül kell elvégezni, mivel az (EU) 2020/1191 végrehajtási rendelet elfogadása óta szerzett tapasztalatok azt mutatják, hogy erre szükség van annak biztosítása érdekében, hogy a magvak kinyeréséhez használt termések mentesek legyenek a meghatározott károsítótól. 
            
            
               (5)Az (EU) 2020/1191 végrehajtási rendelet alapján végzett növényegészségügyi ellenőrzések során a tagállamok nagyszámú, Kínából és Izraelből származó fertőzött szállítmányt találtak. Ezért a kereskedelem-ellenőrzési és szakértői rendszerben (TRACES)
                  4
                2020 óta rögzített észlelések eltérő aránya alapján az említett szállítmányok tekintetében végzett vizsgálatok gyakoriságát az Izraelből származó, ültetésre szánt vetőmagok és növények esetében 50 %-ra, a Kínából származó vetőmagok esetében pedig 100 %-ra kell növelni. 
            
            
               (6)Annak érdekében, hogy elegendő idő álljon rendelkezésre ahhoz, hogy ellenőrizhető legyen az új intézkedések végrehajtása, valamint hogy biztosítható legyen az Unió területének a meghatározott károsító behurcolása és elterjedése elleni folyamatos védelme, az (EU) 2020/1191 végrehajtási rendelet alkalmazási időszakát 2023. május 31-ig meg kell hosszabbítani.
            
            
               (7)Az „ültetésre szánt meghatározott növények” fogalommeghatározásának a „meghatározott növények” fogalommeghatározásával történő felváltásából eredően néhány kapcsolódó helyen módosítani kell az (EU) 2020/1191 végrehajtási rendelet mellékletét.
            
            
               (8)Az (EU) 2020/1191 végrehajtási rendeletet ezért ennek megfelelően módosítani kell.
            
            
               (9)Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
            
               ELFOGADTA EZT A RENDELETET:
            
            
               1. cikk
            
         
         
            
               Az (EU) 2020/1191 végrehajtási rendelet módosítása
            
            
               Az (EU) 2020/1191 végrehajtási rendelet a következőképpen módosul:
            
            
               1.Az 1. cikk b), c) és d) pontja helyébe a következő szöveg lép:
            
            
               „b)
                     »meghatározott növények«: a Solanum lycopersicum L.-nek és hibridjeinek, valamint a Capsicum spp.-nek a meghatározott vetőmagoktól és meghatározott termésektől eltérő növényei;
            
            
               c)
                     »meghatározott vetőmagok«: a Solanum lycopersicum L.-nek és hibridjeinek, valamint a Capsicum spp.-nek a vetőmagjai; 
            
            
               d)
                     »meghatározott termések«: a Solanum lycopersicum L.-nek és hibridjeinek, valamint a Capsicum spp.-nek a termései.”;
            
            
               2.A 4. cikk helyébe a következő szöveg lép:
            
            
               „4. cikk
            
            
               Intézkedések a meghatározott károsító megerősített jelenléte esetén
            
            
               (1)Amennyiben a meghatározott károsító jelenléte vagy feltételezett jelenléte valamely tagállam területén hivatalosan megállapítást nyer, az érintett tagállam illetékes hatósága biztosítja, hogy az (EU) 2016/2031 rendelet 17. cikkével összhangban megfelelő intézkedéseket hozzanak a meghatározott károsító felszámolására.
            
            
               Ezen túlmenően az említett illetékes hatóság meghozza az e cikk (2) és (3) bekezdésében meghatározott intézkedéseket, kivéve ha a meghatározott károsító tekintetében teljesülnek az (EU) 2016/2031 rendelet 18. cikkének (4) bekezdésében foglalt feltételek.
            
            
               (2)Az illetékes hatóság haladéktalanul körülhatárolt területet hoz létre a következők szerint:
            
            
               a)amennyiben a meghatározott károsító fizikai védelemmel ellátott termesztési helyen van jelen, a körülhatárolt terület magában foglalja legalább azt a termesztési helyet, ahol a meghatározott károsítót kimutatták; 
            
            
               b)amennyiben a meghatározott károsító az a) pontban említettől eltérő termesztési helyen van jelen, a körülhatárolt terület a következőkből áll:
            
            
               i.egy fertőzött körzet, amely magában foglalja legalább azt a termesztési helyet, ahol a meghatározott károsító jelenlétét kimutatták;
            
            
               ii.a fertőzött körzetet körülvevő, legalább 30 méteres pufferzóna. 
            
            
               (3)A körülhatárolt területen az illetékes hatóság vagy az illetékes hatóság hivatalos felügyelete alá tartozó vállalkozó:
            
            
               a)az ültetésre szánt meghatározott növények termesztésére vagy a meghatározott vetőmagok előállítására szolgáló termesztési helyek esetében:
            
            
               i.haladéktalanul eltávolítja és megsemmisíti az ültetésre szánt meghatározott növények valamennyi fertőzött tételét, és adott esetben az e tételekből származó meghatározott vetőmagokat. Az eltávolítást és a megsemmisítést úgy kell végezni, hogy ne álljon fenn a meghatározott károsító terjedésének kockázata; 
            
            
               ii.a személyzetre, a termesztési helyhez tartozó épületekre, szerszámokra és gépekre, anyagokra és szállítóeszközökre vonatkozóan különleges higiéniai intézkedéseket alkalmaz annak megakadályozására, hogy a meghatározott károsító átterjedjen a termesztési helyen található többi tételre, a meghatározott növényeket követő későbbi kultúrákra vagy más termesztési helyekre;
            
         
         
            
               iii. a termesztőközeget legkésőbb a termesztési idény végén megsemmisíti vagy kezeli annak érdekében, hogy ne álljon fenn a meghatározott károsító terjedésének azonosítható kockázata;
            
            
               b)a meghatározott termések termesztésére szolgáló termesztési helyek esetében:
            
            
               i.legkésőbb a termesztési idény végén valamennyi meghatározott növényt eltávolítja a termesztési helyről, és megsemmisíti. Az eltávolítást úgy kell végezni, hogy ne álljon fenn a meghatározott károsító terjedésének azonosítható kockázata;
            
            
               ii. a személyzetre, a termelési helyhez tartozó létesítményekre, szerszámokra és gépekre, az anyagokra, valamint a termések csomagolásához és szállításához felhasznált eszközökre vonatkozóan különleges higiéniai intézkedéseket alkalmaz annak megakadályozására, hogy a meghatározott károsító átterjedjen a meghatározott növényeket követő későbbi kultúrákra vagy más termesztési helyekre; 
            
            
               iii.a termesztőközeget legkésőbb a termesztési idény végén megsemmisíti vagy kezeli annak érdekében, hogy ne álljon fenn a meghatározott károsító terjedésének azonosítható kockázata; 
            
            
               (4)
                     Az illetékes hatóságok megszüntethetik a körülhatárolt területet és feloldhatják a felszámolást célzó vonatkozó intézkedéseket, amennyiben a későbbi kultúrákból származó meghatározott növények mintavételét és vizsgálatát követően a területet a szóban forgó növények elültetésétől számított legalább 6 hónapos időszakban mentesnek találták a meghatározott károsítótól.”;
            
            
               3.A 7. cikk (1) bekezdése első albekezdésének b) pontja helyébe a következő szöveg lép: 
            
            
               „b) azokat vagy azok anyanövényeit az illetékes hatóság vagy az illetékes hatóság hivatalos felügyelete alá tartozó vállalkozók mintavételnek és vizsgálatnak vetették alá a meghatározott károsító tekintetében, és e vizsgálatok szerint a meghatározott károsítótól mentesnek találták. Anyanövények vizsgálatakor a mintavételt a termés első betakarítása előtt a lehető legrövidebb időn belül kell elvégezni.
            
            
               A meghatározott károsító jelenlétének gyanúja esetén a mintavételt és a vizsgálatot kizárólag az illetékes hatóságok végezhetik az (EU) 2016/2031 rendelet 87. cikke (3) bekezdésének c) pontjával összhangban;”; 
            
            
               4.A 9. cikk (1) bekezdése a) pontjának ii. alpontja helyébe a következő szöveg lép:
            
            
               „ii. az érintett meghatározott vetőmagok vagy az érintett meghatározott vetőmagok anyanövényei hatósági mintavételen és vizsgálaton estek át a meghatározott károsító tekintetében a mellékletben megállapítottak szerint, és e vizsgálatok alapján a meghatározott károsítótól mentesnek bizonyultak. 
            
            
               Anyanövények vizsgálatakor a mintavételt a termés első betakarítása előtt a lehető legrövidebb időn belül kell elvégezni;”;
            
            
               5.A 10. cikk helyébe a következő szöveg lép:
            
            
               „10. cikk 
               Hatósági ellenőrzések az Unióba való behozatalkor
            
            
               Az illetékes hatóságnak az ültetésre szánt meghatározott vetőmagok és meghatározott növények szállítmányainak legalább 20 %-ából mintát kell vennie és azt vizsgálatnak kell alávetnie az Unióba való első beléptetés helye szerinti határállomáson, vagy az (EU) 2019/2123 felhatalmazáson alapuló bizottsági rendelet* szerinti ellenőrző ponton, az e rendelet mellékletében foglaltak szerint. 
            
            
               Az Izraelből származó, ültetésre szánt meghatározott vetőmagok és meghatározott növények szállítmányai esetében a mintavételi és vizsgálati arány 50 %, a Kínából származó meghatározott vetőmagok szállítmányai esetében pedig 100 %.
            
            
               -----
            
            
               * A Bizottság (EU) 2019/2123 felhatalmazáson alapuló rendelete (2019. október 10.) az (EU) 2017/625 európai parlamenti és tanácsi rendeletnek a bizonyos áruk esetében az ellenőrző pontokon elvégezhető azonossági és fizikai ellenőrzések, illetve a határállomástól távol is elvégezhető okmányellenőrzések eseteire és feltételeire vonatkozó szabályok tekintetében történő kiegészítéséről (HL L 321., 2019.12.12., 64. o.).”;
            
            
               6.A 12. cikkben a „2022. május 31-ig” szöveg helyébe a „2023. május 31-ig” szöveg lép;
            
            
               7.A melléklete e rendelet mellékletének megfelelően módosul.
            
         
         
            
               2. cikk
            
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.10.13.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        HL L 317., 2016.11.23., 4. o.
               
               
                  
                     (2)
                  
                        HL L 95., 2017.4.7., 1. o.
               
               
                  
                     (3)
                  
                        A Bizottság (EU) 2020/1191 végrehajtási rendelete (2020. augusztus 11.) a paradicsom barna termés-ráncosodás vírus (ToBRFV) Unióba történő behurcolásának és Unión belüli elterjedésének megelőzését célzó intézkedések megállapításáról és az (EU) 2019/1615 végrehajtási határozat hatályon kívül helyezéséről (HL L 262., 2020.8.12., 6. o.).
               
               
                  
                     (4)
                  
                        https://ec.europa.eu/food/animals/traces_en
               
            
      
    ---documentbreak--- 
      
         
         
            
               MELLÉKLET
            
            
               Az (EU) 2020/1191 végrehajtási rendelet melléklete az alábbiak szerint módosul:
            
            
               1.
                     A 2. pont helyébe a következő szöveg lép:
            
            
               „2.
                     A Capsicum spp. meghatározott károsítóval szemben ismerten ellenálló fajtáihoz tartozóktól eltérő meghatározott növényekre alkalmazandó mintavételi eljárások
            
            
               A Capsicum spp. meghatározott károsítóval szemben ismerten ellenálló fajtáihoz tartozóktól eltérő meghatározott növények esetében termőhelyenként és kultiváronként 200 levelet kell összegyűjteni, lehetőleg a növények tetején lévő fiatal leveleket.
            
            
               Tüneteket mutató növények esetében a vizsgálati célú mintavételt legalább 3 tüneteket mutató levélen kell elvégezni.”;
            
            
               2.
                     A 4. pontban a cím és bevezető mondat helyébe a következő szöveg lép: 
            
            
               „4. A meghatározott károsító kimutatásának és azonosításának vizsgálati módszerei a Capsicum spp. meghatározott károsítóval szemben ismerten ellenálló fajtáinak meghatározott növényeitől eltérő meghatározott növényeken és a meghatározott terméseken 
            
            
               A meghatározott károsító kimutatására a meghatározott növényeken – kivéve a Capsicum spp. azon fajtáinak meghatározott növényeit, amelyekről ismert, hogy ellenállóak a meghatározott károsítóval szemben – és a meghatározott terméseken az alábbi vizsgálati módszerek egyikét kell elvégezni: ”.